(Ministru kabineta

2013.gada 21.augusta

rīkojums Nr. 392)

Bērnu noziedzības novēršanas un bērnu aizsardzības

pret noziedzīgu nodarījumu pamatnostādņu 2013.–2019.gadam

**kopsavilkums**

Bērnu noziedzības novēršanas un bērnu aizsardzības pret noziedzīgu nodarījumu pamatnostādnes 2013.–2019.gadam (turpmāk – pamatnostādnes) ir vidēja termiņa politikas plānošanas dokuments turpmākajiem septiņiem gadiem.

Pamatnostādnēs ietverti uzdevumi un pasākumi, kuru mērķis ir nodrošināt ilgtspējīgas, koordinētas un plānotas valsts rīcībpolitikas ieviešanu bērnu noziedzības mazināšanā un bērnu aizsardzības pret noziedzīgu nodarījumu nodrošināšanā.

Pamatnostādnes izstrādāja ar Iekšlietu ministrijas 2012.gada 2.maija rīkojumu Nr.1-12/822 izveidota starpinstitūciju darba grupa, izpildot Bērnu tiesību aizsardzības likuma 64.panta 1.punktā un Valdības rīcības plāna Deklarācijas par Valda Dombrovska vadītā Ministru kabineta iecerēto darbību īstenošanai (apstiprināts ar Ministru kabineta 2012.gada 16.februāra rīkojumu Nr.84) 125.1.apakšpunktā paredzēto uzdevumu.

Pamatnostādņu mērķis ir samazināt bērnu noziedzību, novērst noziedzīgu uzvedību veicinošus faktorus, kā arī uzlabot bērnu drošību, aizsargājot tos no veselības un dzīvības apdraudējuma. Mērķim attiecīgi pakārtoti divi apakšmērķi:

1) pilnveidot starpinstitūciju sadarbības modeli, lai nodrošinātu pēc iespējas labāku palīdzību riska grupas bērniem un viņu vecākiem, uzlabojot veicamo preventīvo pasākumu kvalitāti, panākot noziedzīgu nodarījumu skaita samazināšanu, ko izdarījuši nepilngadīgie, kā arī recidīva faktoru novēršanu;

2) bērniem atbilstošas vides radīšana saskaņā ar starptautiskajiem tiesību aktiem, rekomendācijām un ieteikumiem, aizsargājot bērnus no veselības un dzīvības apdraudējuma, panākot noziedzīgajos nodarījumos cietušo bērnu skaita samazināšanu.

Lai sasniegtu pamatnostādnēs definēto mērķi un apakšmērķus, tika izvirzīti divi svarīgākie rīcības virzieni – bērnu noziedzīgo nodarījumu prevencija un bērnu aizsardzība pret noziedzīgajiem nodarījumiem.

Pamatnostādnēs paredzēto pasākumu īstenošana 2013.gadā tiks nodrošināta no pamatnostādnēs minētajām institūcijām piešķirtajiem valsts budžeta līdzekļiem. Iesaistītās institūcijas ir identificējušas arī nepieciešamību pēc papildu budžeta līdzekļiem 2014.gadā – 337 369 *euro* (Ls 237 104), 2015.gadā – 186 998 *euro* (Ls 131 423), 2016.gadā – 186 998 *euro* (Ls 131 423), 2017.gadā – 174 936 *euro* (Ls 122 946), 2018.gadā – 196 279 *euro* (Ls 137 946) un 2019.gadā – 196 279 *euro* (Ls 137 946).

Par pamatnostādņu īstenošanu Iekšlietu ministrija sagatavos un iesniegs Ministru kabinetā vidusposma informatīvo ziņojumu (līdz 2016.gada 30.jūnijam) un gala informatīvo ziņojumu (līdz 2020.gada 30.jūnijam).

Iekšlietu ministrs Rihards Kozlovskis